同永叔和介甫昭君曲
作者：劉敞
朝代：宋

paragraphs: 漢家離宫三十六，宫中美女皆勝玉。
昭君更是第一人，自知等輩非其倫。
耻捐黄金買圖畫，不道丹青能亂真。
别君上馬空反顧，朔風吹沙闇長路。
此時一見還動人，可憐怏怏使之去。
早知傾國難再得，不信傍人端自誤。
黄河入海難郤來，昭君一去不復回。
青冡消摧人迹絕，惟有琵琶聲正哀。